betel
Betel er en nødfrugt af betel- eller pinangpalmen, der dyrkes i det sydlige Asien og i Østafrika. Betelnødder har tidligere været brugt mod indvoldsorm, men finder desuden anvendelse i det sydlige og sydøstlige Asien (især blandt malajer) som nydelsesmiddel i form af beteltygning.
Ved beteltygning bruges blade af betelpeberplanten (Piper betle). De foldes om en betelnød, samt lidt brændt kalk og evt. "gambir", som er en harpiksagtig ekstrakt af en lian (Uncaria gambir).
Beteltygning giver en fornemmelse af velbehag og virker stimulerende; samtidig farves mundhule, svælg og spyt kraftigt rødt. Den opkvikkende virkning tilskrives arekolin og andre alkaloider.